*Látjátok, hogy senki sem hisz benne a farizeusok és a főpapok közül!*  (Jn 7,48)

A megerősítést adó egyoldalú érv. A jelenlévők nagy részére biztosan igaz volt a megállapítás: nem hittek Jézusban. A „mintavétel” azonban messze nem volt teljes körű. A vezetők között is voltak, nem is kevesen, akik hittek Jézusban (Jn 12,42). Ezzel az állítással önmagukat és tervüket akarták igazolni az érintettek. A cél érdekében még egy kicsit „színezték” is a helyzetet.

Ezzel a hozzáállással szemben az volna a „sportszerű” megoldás, hogy megismerem a másik felet is. Egy személyes találkozás Jézussal soha nem múlik el nyomtalanul. De bármilyen következménye is lesz a találkozásnak, egy biztos: *„Még soha senki nem beszélt úgy, mint ez az ember!”*  (Jn 7,46)

Ez ma is igaz! Jézus élete, tettei, beszéde Isten szereteté hirdette az ember iránt. Ez a szeretet vitte Őt a golgotai keresztre. Ez a szeretet érdemes arra, hogy komolyan vegyük. Jézus szeret! *Vadon Gyula*